良弼使君寄梅花翌日曹憲仲約偶成長句
作者：李光
朝代：宋

paragraphs: 北歸已度梅花嶺，洗盡瘴塵愁欲醒。
一枝何處最奇絕，鏡裏形容水中影。
西湖處士語已妙，東坡先生句尤警。
三篇自可追少陵，一賦誰復傳宋璟。
老人新從海外歸，枕冷燈清愁夜永。
使君憐我老無伴，折贈欲令娱晚境。
夜寒相對默無言，耿耿此心如古井。
主人皓首自能歌，倒載花前拚酩酊。